Á þriðjudag verða þrír mánuðir liðnir síðan Rússar réðust inn í Úkraínu. Jón Ólafsson, sérfræðingur í málefnum Rússlands, segir ekkert benda til þess að stríðinu sé að ljúka. Viðskiptaþvinganir Vesturlanda gætu farið að hafa áhrif á Rússa í haust.
Ég held að það sé ekkert sem bendir til þess að því sé að ljúka, þvert á móti. Það sem hefur gerst og komið heimsbyggðinni á óvart er hversu illa hefur gengið hjá Rússum. Við vitum ekki alveg hvað gerist næst.
Jón var gestur Silfursins í dag. Hann segir að Rússar séu þó ekki að draga sig til baka. Það hægist á þeim en þeir eigi eftir að færast lengra til vesturs í sumar. Margt bendi til þess að geta Rússa til að fjölga fólki og bæta sín hernaðartæki sé að minnka en fjölmiðlar þar í landi leggi nú ofuráherslu á uppgjöf úkaínskra hermanna í Mariupol.
Almenningur í Rússlandi er látinn halda það núna að það sé fullnaðasigur í vændum.
Seðlabankastjóri Rússlands vakti athygli á því um daginn að varaforði Rússa væri ekki endalaus. Mikið af framleiðslu í Rússlandi byggi á innfluttum varahlutum en fjöldi ríkja hafa brugðist við innrásinni með viðskiptaþvingunum á Rússa.
Þessar viðskiptaþvinganir Vesturlanda eru auðvitað þess eðlis að þær gætu farið að hafa áhrif. Ekki kannski strax en með haustinu. Þannig margir eru að horfa á september/október sem úrslitastund.
Ekkert bendir til þess að stríðinu í Úkraínu sé að ljúka segir sérfræðingur í málefnum Rússlands. Úrslitastund gæti orðið í haust.